এর আগে যতবারই আপনার সাক্ষাৎকার প্রকাশিত হয়েছে, শিবপ্রসাদ মুখোপাধ্যায় বা অন্য কেউ ছিলেন। এই প্রথম কি একক সাক্ষাৎকার দিচ্ছেন?
(হাসি) অনেকদিন আগে একটা বিদেশি পত্রিকার জন্য সাক্ষাৎকার দিয়েছিলাম। তারপর এই প্রথম।
শোনা যায়, আড়ালে থাকতে পছন্দ করেন। বেশি কথা বলতেও পছন্দ করেন না...!
একদম তাই! সত্যিই কম কথা বলি। ব্যাকগ্রাউন্ডে থাকতে ভালবাসি। ফোরফ্রন্টে শিবু থাকে। এতেই আমি স্বচ্ছন্দ। 
কম কথা বলেন। অথচ প্রয়োজনে সোজাসাপটা কথাও বলে দিতে পারেন...!
ঠিকই। যাকে যা বলার সেটা বলে দিতে পারি (হাসি)!
আপনার সম্পর্কে বেশি কিছু শোনা যায় না। একটু বলবেন নিজের কথা?
গল্প বলতে ভালবাসি। কিন্তু নিজের কথা বলাটা বেশ মুশকিলের (হাসি)! আমার জন্ম, পড়াশোনা সব মুম্বইয়ে। আমাদের পরিবারের সঙ্গে ফিল্মের যোগ ছিল। আমার মেসোমশাই ছিলেন সুবোধ মুখোপাধ্যায়। শশধর মুখোপাধ্যায়ের ভাই। মেসোমশাই নামী পরিচালক ছিলেন। তাঁর পরিচালিত ছবিগুলোর মধ্যে ‘জংলি’, ‘শর্মিলি’ খুব হিট হয়েছিল। ওই পরিবারের প্রভাব ছিল আমার উপর। ছোট থেকেই গ্ল্যামার ওয়ার্ল্ডটা দেখেছি। চোখের সামনে সায়রা বানু, শশী কপূরকে দেখছি। এগুলো আমার মনে দাগ কেটে গিয়েছিল। 

তখন থেকেই কি পরিচালনায় আসার ইচ্ছে?
হ্যাঁ। যদিও আমার বাবা খুব রক্ষণশীল ছিলেন। উনি চেয়েছিলেন আমি অর্থনীতি নিয়ে পড়াশোনা করে ব্যাঙ্ক বা ওই রকম কিছুতে কাজ করি। তবে পোস্ট গ্র্যাজুয়েশনের আগেই আমার বিয়ে হয়ে যায় নীতীশ রায়ের সঙ্গে। আমরা কলকাতায় এসে সেট্‌ল করি। নীতীশ তখন সিনেমার সঙ্গে একেবারেই যুক্ত ছিল না। আমাদের বন্ধু ছিল মৃণাল সেনের ছেলে কুণাল। সেই সূত্রে মৃণালদা’র সঙ্গে আমাদের আলাপ। মৃণালদা তাঁর ‘খারিজ’ ছবির আর্ট ডিজাইনের জন্য নীতীশকে প্রস্তাব দেন। আর প্রথম কাজেই জাতীয় পুরস্কার। ‘খারিজ’এর সময় কলকাতা ফিল্ম ফেস্টিভ্যাল চলছিল। শ্যাম বেনেগল এসেছিলেন। উনি ‘খারিজ’এর সেট’টা দেখে নীতীশকে ‘মান্ডি’র জন্য প্রস্তাব দেন। ফের আমরা মুম্বই গেলাম। নীতীশ ‘মান্ডি’র জন্যেও জাতীয় পুরস্কার পেল। 
আপনি কি নীতীশ রায়কে অ্যাসিস্ট করতেন?
হ্যাঁ। আমি সেট ড্রেসিংগুলো করতাম। ‘তমস’, ‘ভারত এক খোঁজ’, ‘চাণক্য’ অনেক কাজ করেছি। 
নিজের মতো আলাদা কিছু করার ইচ্ছে হয়নি?
তখন সে রকম কিছু ভাবিনি। তবে শশী কপূর-শর্মিলা ঠাকুরের ‘নিউ দিল্লি টাইম্‌স’এ কস্টিউম ডিজাইনার হিসেবে আমি কাজ পাই। কিন্তু ইন্দিরা গাঁধী মারা যাওয়ার কারণে নানা গোলমালে ছবিটা বন্ধ হয়ে যায়। তারপর যখন ফের কাজ শুরু হয়, নীতীশ আর কাজ করতে পারল না। ও তখন শ্যাম বেনেগলের ‘ত্রিকাল’এর কাজ শুরু করে দিয়েছিল। তাই আমারও আর কাজ করা হল না।
আপনার কলকাতায় ফেরা কীভাবে?
ইটিভি’তে কাজের সুবাদে। হায়দরাবাদে রামোজি ফিল্মসিটির ডিজাইন করতে নীতীশকে ডাকা হয়েছিল। তারপর রামোজি রাওয়ের সঙ্গে আলাপ। কলকাতায় ইটিভি’র চ্যানেল খোলা। আর আমার ইটিভি’র সঙ্গে যুক্ত হওয়া। চ্যানেল চালানোর কোনও অভিজ্ঞতা ছিল না। চ্যালেঞ্জ নিয়ে শুরু করে দিয়েছিলাম। ইটিভি’র প্রথম অফিস ছিল আমার বাড়িতেই। 

শিবপ্রসাদের সঙ্গে কী করে আলাপ?
ইটিভি’তে কাজ করার সময়েই। নীতীশ একটা বাংলা ছবি করেছিল ‘জামাই নম্বর ওয়ান’। শিবুকে সেই ছবিতে আমরা হিরো হিসেবে কাস্ট করেছিলাম! মৌলি গঙ্গোপাধ্যায় ছিল ওর হিরোইন। ছবির পরেও শিবুর সঙ্গে আমাদের যোগাযোগ রয়ে গিয়েছিল। কিছুদিন পর শিবু ইটিভি’তে যোগও দেয়। আমরা অনেক শো, নন-ফিকশন একসঙ্গে করেছি। কিছুদিন পর ঠিক করি, নিজেদের প্রোডাকশন হাউস খুলব। শুরু হল ‘উইন্ডোজ’। 
আর তার পরেই ‘ইচ্ছে’?
‘ইচ্ছে’ অনেক পরে। তখন আমরা টেলিভিশন চ্যানেলগুলোর জন্য অনেক শো করতাম। আমাদের প্রথম লেখা কিন্তু ‘অলীক সুখ’। নীতীশের জন্যেই লিখেছিলাম। কিন্তু নানা কারণে ওটা আর করা হয়নি। তারপর আমরা সুচিত্রা ভট্টাচার্যের ‘ইচ্ছের গাছ’ নিয়ে চিত্রনাট্য তৈরি করলাম। শিবুর খুব পছন্দ হয়েছিল। ও নিজের সঙ্গে আইডেন্টিফাই করতে পেরে অনেক অভিজ্ঞতার কথা বলতে লাগল। সেটার জোরে আমি ‘ইচ্ছে’র স্ক্রিনপ্লে লিখলাম। তারপর স্ট্রাগল চলল। প্রযোজক পেতে সমস্যা হল। মা-ছেলের গল্প পরদায় আর কে দেখতে চায়! 
ওই প্রযোজকদের মুখোমুখি হলে কেমন লাগে?
আর জিগ্যেস করি না। কী হবে লজ্জা দিয়ে! আফশোস হয় নিশ্চয়ই ওঁদের (হাসি)!
বলা হয়, শিবপ্রসাদ আপনাকে ‘ওভারশ্যাডো’ করেন...।
আমি দিই ওভারশ্যাডো করতে। (একটু থেমে) দেখুন, দু’জন একসঙ্গে কোম্পানির ‘ফেস’ হতে পারে না। শিবুর বয়স কম। ডায়নামিক। মার্কেটিং স্কিল অসাধারণ। ওগুলো আমি পারি না। আমরা নিজেদের কাজ সুন্দর করে ভাগাভাগি করে নিয়েছি। কেউ কারও কাজে নাক গলাই না। মার্কেটিং, প্রমোশন নিয়ে আমি ভাবিই না। শিবু হঠাৎ করে জানায় অমুক দিনে সাক্ষাৎকার আছে, তৈরি থাকবেন। ব্যস!  
এই সাক্ষা়ৎকারের আগেও কি তাই বলেছিলেন?
তাই-ই তো। একার সাক্ষাৎকার শুনে একটু অবাকই হয়েছিলাম! এক একা কী কথা বলব (হাসি)! 
গ্ল্যামার ওয়ার্ল্ড আপনাকে ছোট থেকে আকর্ষণ করেছে। অথচ নিজে সেই বৃত্তটার মধ্যে থাকতে চান না!
ছোটবেলায় অন্য রকম ভাবতাম। এখন একটু আড়ালই পছন্দ।

পরিচালনার সময় শিবপ্রসাদের কোনও সিদ্ধান্ত ঠিক না লাগলে কী করেন?
সে রকম হয় না। সবটা আমরা আগে আলোচনা করে নিই। ফ্লোরে কোনও মতবিরোধ হবে না। শট নেওয়ার আগেও একবার আলোচনা করে নিই। আমাদের একে অপরের প্রতি বিশ্বাস আছে। আর এটা শুরুর দিন থেকেই ছিল। 
সেট’এ কোনওদিন ঝগড়া হয়নি বলছেন? শিবপ্রসাদ নাকি চেঁচামেচি করেন...।
শিবু চেঁচামেচি করে, কিন্তু আমার সামনে নয়। আর আমি ওর চেয়ে বয়সে অনেক বড়। আমি ওর কাজকে শ্রদ্ধা করি। ও আমায় মেন্টরের মতো দেখে। 
আপনাদের মতো আরেক ‘মিক্সড ডাবল্‌স’ জুটি সুদেষ্ণা রায়-অভিজিৎ গুহ। ওঁদের কিন্তু বেশ মজার ঝগড়া চলে! 
(হাসি) পিঠোপিঠি হলে ঝামেলা লাগার সম্ভাবনা থাকে। আমাদের মধ্যে ঝগড়া কোনওদিনই দেখবেন না। মতের অমিল হলে, আমি ছেড়ে দিই। 
সেট’এ কার প্রাধান্য থাকে?
শিবু। সেট’এ একজনই বস্‌ হতে পারে। নইলে যারা কাজ করে, তাদের সমস্যা হবে। বুঝতে পারবে না কার কথা শোনা উচিত। আমার কিছু বলার থাকলে কারও কাছে গিয়ে আস্তে করে বলে আসি। কিন্তু নির্দেশ দেওয়ার কাজটা করি না। কম্যান্ড দেওয়ার কাজ শিবুই করে। শ্যুটিংয়ের সময় টেকনিক্যাল দিকটা আমি দেখি। শিবু অ্যাক্টিংটা দেখে। ও নিজে ভাল অভিনেতা। অ্যাক্টিং ওয়ার্কশপগুলো শিবুই দেখে। আমি মনিটরের পিছনে বসি। এডিট দেখি।
গল্প বাছাই কী করে করেন?
শিবু দিনে দশটা গল্প ভাবে! সব এক লাইনের। বলবে, নন্দিতাদি এটা ভেবেছি। এটা নিয়ে লিখুন (হাসি)! 

উনি নাকি প্রযোজককে কিছু সংলাপ বলে আসেন। তারপর আপনাকে বলেন গল্প লিখতে?
(হাসি) একদমই তাই! নিজের মতো সংলাপ ভেবে নেয়। সেগুলো শুনিয়ে প্রযোজককে রাজিও করে ফেলে। তারপর আমাকে বলে, এই দিয়ে একটা গল্প লিখুন! 
‘প্রাক্তন’ কীভাবে শুরু হল?
গল্পটা অনেক আগে লেখা। ২০০২ সালে। শিবুর ভাল লেগে যায়। ও আবার সঙ্গে সঙ্গে ঋতুকে (ঋতুপর্ণা সেনগুপ্ত) শোনায়। ঋতু তখন থেকেই বলতে থাকে, এই ছবিটা ও করবেই। কিন্তু ঋতুর সঙ্গে ম্যাচ করবে সে রকম কাউকে পাচ্ছিলাম না। দু’জন ওজনদার অভিনেতা পেতে হতো। প্রসেনজিতের (চট্টোপাধ্যায়) কথা ভেবেছিলাম। কিন্তু দু’জনের কেউই তখনও ছবি করতে রাজি না। গল্প প়়ড়ে রইল। ‘বেলাশেষে’র পর হঠাৎ করে মনে হল, আরেকবার বলে দেখা যাক। প্রসেনজিৎ অনেকদিন ধরে একসঙ্গে কাজের কথা বলছিল। গল্পটা শুনে রাজিও হয়ে যায়। আমরা বলি, ঋতুর সঙ্গে কাজ করতে হবে। প্রসেনজিৎ তাতেও রাজি। ঋতু কিন্তু সঙ্গে সঙ্গে রাজি হয়নি। আমি বলেছিলাম, তুমি না করলে অন্য কাউকে দিয়ে দেব। সেই লোভটা আর সামলাতে পারেনি (হাসি)! অবশেষে সম্মতি দিল। 
মুম্বই গিয়ে কাজ করার প্রস্তাব রয়েছে আপনাদের কাছে। কবে যাওয়ার কথা ভাবছেন?
আমার যাওয়ার খুব একটা ইচ্ছে নেই। বাংলাতেই কাজ করতে চাই। এখানেই আমরা রাজা হয়ে থাকি না! মুম্বই গিয়ে প্রজা হয়ে থাকব কেন? 
শিবপ্রসাদ তো যেতে চান...।
শিবুর সত্যিই খুব ইচ্ছে। আমি ওকে বলি, যে ভাষাটায় তোমার দখল সেটা ছেড়ে অন্য কোথাও যাওয়ার দরকার কী! তবে যাতে কনফ্লিক্ট অফ ইন্টারেস্ট না হয়, তাই শিবু কখনও জোর করলে নিশ্চয়ই যাব। 
ইন্ডাস্ট্রির মতে, আপনাদের ছবিতে মেলোড্রামা বেশি থাকে। কী বলবেন?
আই লাভ মেলোড্রামা! মানুষের জীবনে মেলোড্রামা নেই নাকি? সাংঘাতিকভাবে আছে। বাস্তব জীবনে আমরা সকলেই চিৎকার করি। জোরে কথা বলি। হাসি, কাঁদি। সব কিছুই তো উচ্চস্বরে। আমি যে পাড়ায় থাকি, সেখানে সারাক্ষণ এই সব চলতে থাকে। আমরা কিন্তু আন্ডারপ্লে করি না। মধ্যবিত্ত পাড়ায় হইচই করে ঝগড়া হয়। এলিট পাড়াতে হয়তো লো টোনে ঝগড়া হয়। কে জানে! 
আপনি থ্রিলার ভালবাসেন। বানানোর ইচ্ছে নেই?
আমি সব ছবি দেখি। ড্রামাও ভালবাসি। থ্রিলারও। যখন মনে হবে, বানাব। শিবু তো মুখিয়ে আছে কবে আমি একটা গল্প তৈরি করে দেব ওকে!
লেখা আছে নিশ্চয়ই?
নাহ্‌। মাথায় আছে।